**Nybyn tuulivoimapuisto** on Pohjois-Pohjanmaalla Iin Olhavan Nybyssä sijaitseva tuulivoimapuisto, jossa toimii 8 tuulivoimalaitosta. Niiden kokonaiskapasiteetti on 19 megawattia ja vuosituotanto on noin 78 gigawattituntia. Tuulivoimapuiston on rakentanut Taaleritehdas, sen omistaa eteläkorealainen sijoitusyhtiö ja sitä operoi Taaleritehdas .

Yleistä
-------

Nybyn tuulivoimapuisto sijaitsee Olhavan pohjoispuolella Nybyn kohdalla valtatiestä 4 haarautuvan tien varrella. Tuulivoimapuiston kaakkoispuolelle rakennettiin valmiiksi hieman ennen Olhavan tuulivoimapuisto, joka on Oulu-Tornio-rautatien suuntaisena jatkeena tälle tuulipuistolle. Luoteispuolella sijaitsee Myllykankaan tuulivoimapuisto, jossa toimii 22 tuulivoimalaa. Itäpuolelle on rakennettu 12 tuulivoimalan Palokankaan tuulipuisto. Voimala-alueen metsäautoteitä perusparannettiin tuulipuistoa rakennettaessa ja Olhavan tuulipuistoon on tieyhteys täältä. Tuulipuiston kuudelle tuulivoimalaitokselle on oma tiensä ja kaksi muuta sijaitsevat Nybystä tulevan tien varressa. Tuulipuiston pituus on 2,7 kilometriä, leveys 0,7 kilometriä, ja kaikki voimalaitokset sisällensä sulkevan alueen pinta-ala on 1,0 neliökilometriä.

Tuulivoimalaitokset ovat saksalaisen Nordexin valmistamaa Gamma-luokan N117-mallia, jonka tuuliturbiinin halkaisija 117 metriä ja jonka kapasiteetti on 2,4 megawattia.  Voimalat sijaitsevat 15–22 metrin korkeudella mpy.

Voimaloiden tuottama sähkö johdetaan maakaapeleissa alueen kaakkoispuolella sijaitsevalle sähköasemalle. Sieltä tuotettu sähkön jännite nostetaan 110 kilovoltin jännitteellä voimala-alueen ohittavaan sähkölinjaan.

Historiaa
---------

### Suunnittelu ja rakentaminen

Tuulivoimapuistohankkeen ensimmäinen omistaja oli Fortum, joka oli suunnitellut rakentavansa alueelle kahdeksan kolmen megawatin tuulivoimalaitosta noin 500 hehtaarin alueelle. Pohjois-Pohjanmaan ELY-keskus päätti tuolloin, ettei hanke vaati YVA-menettelyä. Sopimukset maanomistajien kanssa olivat valmiit, kun Fortum päätti myydä hankkeen Taaleritehtaalle talvella 2011–2012. Tarkoituksena oli aloittaa voimala-alueen rakentaminen vuonna 2013. Taaleritehdas käytti siihen rahaston Taaleri Tuulitehdas I:n varoja, jolla rakennettiin samaan aikaan Kirkkokallion- ja Myllykankaan tuulivoimapuistoihin. Tuulipuiston osayleiskaavan luonnos oli nähtävillä heinä-elokuussa 2012 ja ehdotukset syys-lokakuussa ja marras-joulukuussa 2012. Osayleiskaava hyväksyttiin Iin kunnanvaltuustossa maaliskuussa 2013  ja tuulivoimalaitokset tilattiin Nordexilta elokuussa 2013.

Tuulivoimapuisto alkoi tuottaa sähköä kantaverkkoon joulukuussa 2014, jolloin oli pystytetty seitsemän voimalaitosta ja viimeinen eli kahdeksas valmistui vuoden 2015 puolella.

### Uutisia

Taalerin hallinnoimat rahoitusportfoliot Tuulitehdas I ja II päättivät myydä omistusosuutensa Nybyn- ja Myllykankaan tuulivoimapuistosta eteläkorealaiselle Hana Financial Investmentsin ja Korea Investments & Securitiesin johtamalle sijoittajaryhmälle. Kauppa toteutui tammikuussa 2020.

Katso myös
----------

* Luettelo Suomen tuulivoimaloista

Lähteet
-------

1. 1 2  Wind energy statistics in Finland (PDF) *vuosiraportti 2014*.  2015. Helsinki:  Teknologian tutkimuskeskus VTT Oy. Viitattu 27.12.2023.
2. 1 2 3  Toiminnassa olevat & puretut voimalat (EXCEL) *tuulivoimayhdistys.fi*.  31.12.2023. Helsinki:  Suomen Tuulivoimayhdistys. Viitattu 21.1.2024.
3. 1 2  Iihin kaavaillaan tuulivoimaloita *yle.fi*.  23.4.2010. Helsinki:  YLE. Viitattu 21.1.2024.
4. ↑  Taaleri Energia *www.thewindpower.net*.  2.11.2023. Ranska:  The Wind Power. Viitattu 21.1.2024. (englanniksi)
5. 1 2  Tilinpäätöstiedote tammi-joulukuu 2020 (PDF) (s. 13) *taaleri.com*.  2020. Helsinki:  Taaleritehdas. Viitattu 11.3.2024.
6. 1 2 3 4  Nybyn tuulivoimapuiston osayleiskaava (PDF) *ii.fi*.  11.3.2013. Ii:  Iin kunta. Viitattu 11.3.2024.
7. 1 2 3 4 5 6  Nybyn tuulivoimapuisto (sijainti maastokartalla) *Karttapaikka*. Helsinki:  Maanmittauslaitos. Viitattu 21.1.2024.
8. 1 2  Nordex N117/2400 *www.thewindpower.net*.  19.7.2023. Ranska:  The Wind Power. Viitattu 21.1.2024. (englanniksi)
9. 1 2 3 4  Nyby *www.thewindpower.net*.  4.9.2023. Ranska:  The Wind Power. Viitattu 21.1.2024. (englanniksi)
10. 1 2 3  German Nordex to equip Finnish Nyby-li wind farm *renewablesnow.com*.  19.8.2013. Renewables Now. Viitattu 11.3.2024. (englanniksi)
11. ↑  Tuomi, Tapio: Loisteen valvontaan lisää Taalerin tuulipuistoja *lahienergia.org*.  29.8.2018. Helsinki:  Suomen Lähienergialiitto ry. Viitattu 11.3.2024.
12. 1 2  Myllykankaan tuulivoimapuiston osayleiskaava (PDF) (s. 19,) *metsa.fi*.  10.4.2012. Vantaa:  Pöyry Finland Oy. Viitattu 11.3.2024.
13. ↑  Fortum myi Iin tuulivoimahankkeen Taaleritehtaalle *yle.fi*.  4.1.2012. Helsinki:  YLE. Viitattu 21.1.2024.
14. ↑  Taalerin neljäs kotimaiseen tuulivoimaan sijoittava rahasto (PDF) (s. 12) *taaleri.com*.  26.4.2019. Helsinki:  Taaleritehdas. Viitattu 11.3.2024.
15. ↑  Hepola, Joonas: Taaleri myy kolme tuulipuistoa *radiopooki.fi*.  31.12.2019. Helsinki:  Bauer Media. Viitattu 11.3.2024.
16. ↑  Taaleri Energia sheds 73.2-MW Finnish wind portfolio to Korean investors *renewablesnow.com*.  31.12.2019. Renewables Now. Viitattu 11.3.2024. (englanniksi)